钦定古今图书集成/明伦汇编/家范典/第012卷 > 王充论衡 > 《感虚篇》
## 钦定古今图书集成/明伦汇编/家范典/第012卷 > 王充论衡 > 《感虚篇》

传书言曾子之孝，与母同气。曾子出薪于野，有客至
而欲去。曾母曰：“愿留参方到”，即以右手扼其左臂。曾
子左臂立痛，即驰至问母：臂何故痛，母曰：“今者客来
欲去，吾扼臂以呼汝耳。”盖以至孝，与父母同气，体有
疾病，精神辄感，曰：“此虚也。”夫孝悌之至，通于神明，乃
谓德化至天地。俗人缘此而说，言孝悌之至，精气相
动。如曾母臂痛，曾子臂亦辄痛；曾母病，曾子亦病；曾
母死，曾子辄死乎？考曾母先死，曾子不死矣。此精气
能小相勋，不能大相感也。世称申喜夜闻其母歌，心
动开关，问歌者为谁，果其母盖闻母声，声音相感，心
悲意动，开关而问，盖其实也。今曾母在家，曾子在野，
不闻号呼之声，母小扼臂，安能动子？疑世人颂成闻
曾子之孝天下少双，则为空生母扼臂之说也。